Bloudruk vir SA rugby gefinaliseer’n Bloudruk, wat gemeenskaplike doelwitte bevat om rugby op alle vlakke tot voordeel te strek, is Woensdag tydens die derde afrigtersindaba in Kemptonpark bespreek en gefinaliseer. ŉ Konsep van die SA Rugby-bloudruk is aan die vergadering voorgehou na die twee indabas einde verlede jaar na een van die donkerste jare in Suid-Afrikaanse rugby. Woensdag se indaba, is deur die afrigters van die ses Superrugby-spanne, Allister Coetzee en sy Springbokafrigtingspan, die president van die Suid-Afrikaanse Rugbyunie (Saru), Mark Alexander, sowel as die adjunk- en visepresident, Francois Davids en James Stoffberg, bygewoon. Een van die belangrikste bepalings van die nuwe bloudruk, wat Saru se ringkoppe hoop die Springbokke weer ’n wêreldkrag sal maak, is die rustye en speeltyd van Springbokspelers. Hoe presies die rustye van Springbokspelers gaan werk, is nog duister. Topspelers het gesamentlike kontrakte by Saru en provinsiale unies. Uit die aard van die hoeveelheid geld wat unies uithaal om sekere spelers hulle unie se trui oor die kop te laat trek, kan verstaan word dat unies waarde vir hulle geld wil hê. En waarde is dat spelers moet speel. Spanne soos die All Blacks maak van sentrale kontraktering gebruik, waar die spelers uitsluitlik in die Nieu-Seelandse rugbyunie se diens is en hulle het dus volle seggenskap oor die spelers. Die persverklaring wat deur Saru na Woensdag se indaba uitgereik is, maak verder melding van die identifisering en implementering van belangrike “rugbybeginsels” wat op franchise-vlak in werking gestel sal word. Volgens Alexander verwag hulle nie van die spanne om dieselfde te speel nie, “maar dit sal goed wees as al die Superrugby-spanne dieselfde benadering oor die basies aspekte van die spel volg”. ♦ Geen aankondiging oor Coetzee se voortgesette betrokkenheid as Springbokafrigter is nog gemaak nie, terwyl die Junior Bokke ook steeds afrigterloos is – net ŉ raps meer as twee maande voor die afskop van die o.20-Wêreldbeker.